
In perioada 23 -24 aprilie 1998, Senatul României a organizat împreună cu Centrul European pentru Cercetare şi Documentare Parlamentară (CERDP), seminarul cu tema "Sistemele electorale".

Programul seminarului a cuprins o serie de teme referitoare la sistemele electorale ale diferitelor ţări europene, importanţa acestui schimb de experienţă şi informaţie, fiind frecvent subliniată pe parcursul dezbaterilor.

Prima intervenţie-"Sistemul electoral şi alegerile parlamentare în România - a aparţinut prof.univ.dr.Victor DUCULESCU, consilier parlamentar al Senatului.El a trecut în revistă principalele forme ale democraţiei reprezentative: democraţia directă, indirectă şi semi-directă. Mecanismele electorale sunt examinate in cadrul tehnicilor democraţiei reprezentative, alegerile fiind singura modalitate de a promova valorile democratice. Sistemele electorale au evoluat în două direcţii. Pe de o parte, parlamentele s-au afirmat ca expresie a suveranităţii naţionale, ceea ce a implicat perfecţionarea sistemelor juridice. Asistăm în prezent la întărirea rolului Parlamentului, la extinderea şi diversificarea atribuţiilor sale, ceea ce a impus marirea eficacităţii procedurilor electorale, cât şi dezvoltarea unor mecanisme care să permită reprezentarea tuturor forţelor politice ale unei ţări. Pe de altă parte, am asistat la evoluţia conceptelor referitoare la Drepturile Omului, în cadrul cărora dreptul de a alege şi de a fi ales s-a impus ca fiind unul dintre drepturile fundamentale (vezi adoptarea unor documente internaţionale precum Declaraţia universală a drepturilor omului sau convenţiile internaţionale în domeniu).

Dl Duculescu a schiţat istoricul instituţiilor care au precedat Parlamentul şi normele de desfăşurare a alegerilor în România, subliniind necesitatea egalităţii votului şi eliminarea discriminărilor care au marcat sistemul electoral Român.În prezent există trei legi care reglementează alegerile în România:Legea referitoare la alegerea Camerei Deputaţilor şi Senatului (Legea nr.68/1992), Legea referitoare la alegerea preşedintelui României (Legea nr.6971992), Legea referitoare la alegerile locale (Legea nr.70/1991). Aceste texte conţin dispoziţii referitoare la listele electorale, la birourile de vot, la birourile electorale, la depunerea candidaturilor, la buletinele de vot, la campania electorală, etc. În scopul îmbunătăţirii sistemului electoral în România , au fost avansate proiecte de lege cu referire fie la sistemul uninominal, fie la sistemul de liste. În orice caz, intregul sistem electoral este legat de accceptul tuturor forţelor politice, de o competiţie corectă, find în studiu anumite forme şi modalităţi juridice care să stimuleze drepturile electorale şi nu să le inhibe.

Dezbaterile care au urmat intervenţei d-lui Duculescu, au pus în evidenţă o serie de elemente de orientare şi procedură în ceea ce priveşte alegerile parlamentare din 1996 în România, care au determinat configuraţia actuală a celor două Camere ale Parlamentului.

Pe această temă, dl.Florin Vasilescu (România), a prezentat, ca participant direct, argumentele care au animat dezbaterile comisiei însărcinate cu elaborarea Legii Electorale române: scrutin uninominal sau scrutin de listă. Alegerea scrutinului de listă a fost determinat de faptul că că scrutinul nominal reprezenta un obstacol serios pentru partidele politice recent constituite şi ar fi condus la o personalizare excesivă a candidaturilor în detrimentul programelor. Scutinul uninominal ar fi favorizat o abundenţă de candidaturi independente, care ar fi dăunat procesului de creare a unui stat democratic.

Senatorul Nicolae Cerveni (România) a subliniat idea că orice ţară trebuie să aspire la o justitie mai bună, la cel mai corect sistem judiciar şi la un sistem electoral foarte bun.Din punctul său de vedere, nu trebuie să raportăm legile unei ţări la nivelul de dezvoltare al mentalităţii ţării respective, ci la nivelul mondial de dezvoltare, şi singurul sistem care ar trebui adoptat ar fi cel mai modern practicat în lume, cel care a dat cele mai bune rezultate.

Dezbaterile s-au concentrat de asemenea, asupra caracterului reprezentativ al sistemelor electorale actuale. Dl. Dumitru Ifrim (România) a afirmat că un singur caracter reprezentativ nu este suficient, că trebuie creat cadrul adecvat pentru o participare reală, din partea cetăţenilor, la exerciţiul democratic. Referindu-se la România, dl. Ifrim a fost de părere că, din punct de vedere politic, moral şi social, societatea este mai avansată decât clasa politică însăşi, ceea ce ar fi justificat adoptarea, în 1990, a scrutinul uninominal al cărui adept s-a declarat.

Luând cuvântul, dl. Ioan Vida (România) a subliniat că opţiunea pentru un sistem de vot sau altul este una eminamente politică, pentru că acest sistem trebuie să se muleze pe structura economică, politică, socială şi culturală a unei ţări. Dl. Vida a pus în evidenţă rolul pur tehnic al specialiştilor care au contribuit la redactarea legii electorale. Aceştia nu au avut competenţa de a lua decizii politice (care aparţin politicienilor), ci de a indica drumul de urmat pentru ca aceste decizii politice să transpună vocea electoratului în reprezentanţii săi în Parlament. Sistemul reprezentării proporţionale este singurul care exprimă interesul naţional de manifestare a pluralismului politic.

A doua temă - "Rolul pragului electoral în sistemele electorale" - a fost prezentată de d-na Constanţa Călinoiu, Director al Departamentului Legislativ al Senatului. Dânsa a apreciat că edificarea statului de drept şi că afirmarea democraţiei, ca unică formă de guvernare, implică în mod necesar pluralismul politic, confruntarea de idei fiind singura care poate conduce la progres. Constatând că efervescenţa politică a făcut posibilă apariţia a numeroase partide politice, problema care se pune acum este dacă dimensiunile dialogului politic nu implică doar participarea forţelor politice cele mai importante, sau, în egală măsură, acordă şanse formaţiuni politice mai puţin importante să acceadă în Parlament, cu riscul pulverizării vieţii politice.

Abordarea acestei probleme trebuie să ţină cont de de justa corelare care trebuie să existe între legitimitate şi reprezentativitate. Este posibil ca ceea ce este legitim din punct de vedere juridic, să nu fie semnificativ din punct de vedere al reprezentării. În aceste condiţii, dreptul constituţional a instituit pragurile electorale. Practic, în întreaga lume, ele sunt procedee democratice al căror scop este de a corecta anumite dezavantaje ale reprezentării proporţionale, evitând pulverizarea exagerată a unui Parlament. Pragul electoral nu reprezintă o excepţie la principiul egalităţii votului, dat fiind faptul că nu vizează o categorie de persoane predeterminată, ci electoratul care şi-a orientat opţiunile către un partid destinat să eşueze în confruntarea electorală. Recunoaşterea unui prag electoral constituie o garanţie pentru buna funcţionare a vieţii parlamentare, permiţând constituirea unei majorităţi. D-na Călinoiu a prezentat, în continuare, date referitoare la diferitele praguri electorale din lume - Iugoslavia 17%, Turcia 10%, Germania, Estonia şi Polonia 5%, Italia şi Albania 4%, Israel 1,5%. Există, de asemenea, difernţe între pragul electoral aplicat partidelor politice şi cel aplicat coaliţiilor.

Câteva idei s-au evidenţiat în timpul dezbaterilor pe tema abordată de d-na Călinoiu. Dl. Clément (Belgia), în intervenţia sa, a precizat că dreptul electoral al Belgiei nu prevede un prag electoral, dar, în acelaşi timp, nu există nici un partid care să fi intrat în Pralment fără să fi obţinut cel puţin un procent de 5% din voturi. De asemenea, domnia-sa a apreciat că pragul electoral dezavantajează partidele mici. În Belgia, o lege recentă impune partidelor politice care au reprezentanţi în Parlament să înscrie în statutul lor o dispoziţie care să le oblige la respectarea drepturilor şi libertăţilor garantate de Convenţia Europeană pentru Protecţia Drepturilor Omului. Aceasta pentru a putea benefica de un ajutor financiar (subvenţie) din partea statului.

Dl. Dick Toornstra (CECDP) a exprimat punctul de vedere al U.E. în ceea ce priveşte legile electorale care reglementează alegerile naţionale şi cele pentru Parlamentul European. Cu ocazia Summit-ului de la Amsterdam, s-a încercat găsirea de soluţii pentru o lege comună (sau cel puţin o procedură identică) pentru toate ţările membre aleU.E. Imposibilitatea de a găsi această procedură comună este datorată diferitelor interese politice. De aici necesitatea ca fiecare lege să fie adaptată realităţilor concrete ale fiecărei ţări, aspectul cel mai important fiind ca electoratul să o înţeleagă şi să o susţină. Parlamentul European lucrează acum la elaborarea unor noi principii comune pentru o nouă lege care să regelmenteze alegerea membrilor acestei instituţii. În primul rând, trebuie ca un Parlament reprezentativ să se formeze în urma alegerilor. Acest parlament trebuie să reprezinte naţiunea care l-a ales din punct de vedere politic şi regional şi etnic în aceeaşi măsură. În al doilea rând, alegerile trebuie să fie accesibile şi să îşi atingă scopul. Electorii trebuie să aibă sentimentul că participarea lor la vot va determina rezultatul alegerilor. În al treilea rând, sistemele electorale trebuie să reprezinte un mod de gestionare a conflictelor în societăţile dezbinate, pentru că rezolvarea acestor situaţii conflictuale într-un cadru instituţionalizat s-a dovedit a fi cea mai eficace. În acelaşi timp, sistemul electoral trebuie să creeze guvernului posibilitatea de a guverna fără a favoriza un partid în detrimentul altuia. De asemenea, o condiţie "sine qua non" pentru întregul sistem electoral trebuie să fie aceea de a stabili precis responsabilitatea oricărei persoane care ocupă o funcţie publică şi să creeze posibilitatea ca aceasta persoană să fie înlocuită dacă acţiunile ei contravin promisiunilor făcute în campania electorală. Un sistem electoral trebuie să promoveze şi, în acelaşi timp, să respecte opoziţia parlamentară.

Un al patrulea principiu a fost enunţat de dl. Florin Vasilescu: întreaga clasă politică trebuie să fie de acord cu un sistem electoral, pentru că poate fi periculos ca această decizie să fie la discreţia unei majorităţi oarecare. În caz contrar, fiecare schimbare a majorităţii poate determina o schimbare a sistemului.

Reamintind relaţiile partidelor politice cu societatea, dl. Dumitru Ifrim a fost de părere că un sistem electoral trebuie neapărat să găsească soluţii pentru eliminarea formaţiunilor politice ale căror interese nu coincid cu interesul naţional. Aceasta cel puţin pentru perioadele în care democraţia este încă fragilă sau puterea economică şi financiară sunt pe cale de a se constitui.

D-na Nicoletta Charalambides (Cipru) şi-a exprimat opinia că pragul electoral limitează democraţia şi, în acelaşi timp, drepturile omului (dreptul de a alege şi de a fi ales).Trebuie găsită o soluţie pentru compensarea acestui minus democratic - de exemplu, un acces egal al micilor partide la finanţările din bugetul de stat, timpi de antenă egali, etc. Sistemul actual nu face decât să întărească marile partide şi să le slăbească pe cele mici.

A doua zi a seminarului a debutat cu discuţii pe tema "Sistemele uninominale", abordată de dl.Mihai CONSTANTINESCU (România). Domnia-sa a invocat faptul că, în România, ideea de scrutin uninominal a marcat toate momentele când s-a pus problema modificării legii electorale. Mai întâi de toate, unul dintre avantjele acestui tip de scrutin este dat de simplitatea sa, care asigură o bună receptare socială a legii electorale. De asemenea, scrutinul uninominal ar fi în măsură să asigure o legătură mai strânsă între parlamentari şi electorat pe de o parte, şi între parlamentari şi partidele politice pe de altă parte. În sfârşit, scrutinul uninominal ar putea garanta majorităţi stabile şi puternice ceea ce este evident în favoarea procesului de guvernare. Dar acest tip de scrutin are şi dezavantaje care au influenţat decizia legislativului, printre care o supra-reprezentare a celor care câstigă alegerile şi o subreprezentare a celor învinşi. În contextul bipartitismului, aceste consecinţe inevitabile nu afectează, politic vorbind, legitimitatea Parlamentului, instituţiile naţionale regrupând majoritatea curentelor de opinie. Dar ele pot duce la dominaţia unei minorităţi politice şi la pierderea legitimităţii instituţiei parlamentare. Se poate afirma că acest scrutin poate conduce la o destindere a relaţiilor dintre candidaţi şi partidele care i-au propus. Argumentul că scrutinul uninominal garantează o majoritate stabilă nu e valabil în contextul unui pluralism excesiv. Singurii avantajaţi vor fi candidaţii independenţi, dar ei nu reprezintă o soluţie politică viabilă, atât timp cât nu reprezintă o fomulă politică viabilă şi un program de guvernare. Deci, acest argument este relativ pentru că totul depinde de dispersia teritorială a forţelor politice care ar putea favoriza partidele mai puţin reprezentative la nivel naţional în favoarea partidelor mai puternice în anumite zone.

Cât despre legăturile dintre parlamentari şi electori, acestea nu sunt consecinţa scutinului uninominal ci un aspect specific mandatului parlamentar. Destinderea relaţiilor cu partidul este cel puţin îndoielnică, dacă se ţine cont de faptul că suportul politic al unui partid este esenţial pentru victoria unui candidat. Nu este sigur că se poate realiza o mai bună selecţie a viitorilor parlamentari prin sistemul uninominal, ştiut find faptul că partidele tind să promoveze în Parlament personalităţile lor marcante, indiferent de forma de scrutin. Concluzia d-lui Constantinescu a fost că adoptarea sistemului uninominal în România, în condiţiile unui pluralism excesiv, ar reprezenta un lux al cărui avantaj ar fi de a nu agrava starea de fapt existentă.

Lucrările seminarului au continuat pe tema "Sistemul majoritar", introdusă de dl. Ioan VIDA (România). Problema esenţială care se pune în aceste momente, în sistemele politice, este soluţionarea dilemei între reprezentarea proporţională şi sistemul electoral majoritar.Ţările Europei Centrale şi Orientale au adoptat soluţii diferite în această privinţă. Dl. Vida a trecut în revistă dezavantajele sistemului majoritar, aceleaşi pe care le-a prezentat şi dl.Constantinescu. Nu există decât un singur învingător, cel care obţine totalitatea mandatelor parlamentare. Prin aceasta, o mare parte din electorat nu va fi reprezentat, ceea ce va crea inechităţi. În ceea ce priveşte scrutinul în două tururi situaţia este şi mai dramatică. Formaţiunile politice care au fost eliminate în primul tur sunt obligate să se coalizeze cu unul dintre partidele care continuă lupta electorală. Această coaliţie obligatorie pentru pentru un partid care îşi respectă statutul şi ideologia reprezintă un obstacol pentru evoluţia sa, sau poate determina sfârşitul existenţei sale politice. Deci scrutinul majoritar nu elimină dezavantajele scrutinului de listă practicat în reprezentarea proporţională. Ca urmare opţiunea în favoarea unei persoane (în cazul scrutinului uninominal), sau a unei liste de candidaţi (în cazul scrutinul majoritar), nu este legată de contactul permanent cu electoratul, nici de ideile politice care îi caracterizează. Opţiunea pentru scrutinul majoritar de listă, în secolul XX, nu s-a dovedit peste tot o soluţie viabilă pentru problemele legate de reprezentarea în Parlament. Există, de asemenea, practica sistemului listei blocate unde electorul are la dispoziţie un singur vot pentru lista în ansamblul ei, fie că este vorba de un singur partid sau de o coaliţie. În acest caz, relaţia între elector şi cel ales este de multe ori efemeră, iar alte ori nu există deloc. Acest tip de scrutin este opus votului preferenţial care lasă la latitudinea electorului ordinea candidaţilor propuşi. Relaţia partid-candidat-elector nu este univocă pentru că electorul are dreptul de a-şi exprima propriile opţiuni. Votul preferenţial atenuează consecinţele negative ale sistemului pur majoritar şi cele ale sistemului reprezentării proporţionale prin faptul că dă câştig de cauză opţiunii electoratului atât pentru partidele politice cât şi pentru candidaţii independenţi.

Ultima temă dezbătută la primul punct al ordinii de zi a fost cea a "Sistemelor mixte", introdusă de dl. Florin VASILESCU (România). Acest tip de sisteme reprezintă o tentativă de realizare a unor scrutinuri care combină avantajele scrutinului de listă - în special preferinţa pentru partide - cu cele ale scrutinului uninominal unde un rol important este jucat de personalitatea, valoarea şi eficacitatea fiecărui candidat. Există două sisteme mixte reprezentative - modelul german şi modelul italian. Un prim exemplu de vot în sistemele mixte este "votul cumulat", în care fiecare elector dispune de un număr de voturi egal cu numărul de mandate care se află în competiţie într-o circumscripţie. Nu este obligatoriu ca toate mandatele să fie votate. Prin aceasta, poziţia unui candidat pe listă nu mai este importantă şi voinţa corpului politic este deformată. De multe ori, majorităţile rezulate în urma acestui tip de scrutin nu sunt conforme voinţei electoratului. Un alt tip de vot este "votul limitat", în care elctorul dispune de un număr de voturi mai mic decât numărul de mandate. Sistemul practicat în Germania după al doilea război mondial - "sistemul reprezentării personale" - a suscitat un mare interes. El întăreşte poziţia partidelor politice şi promovează valorile, prin candidaturi în circumscripţii uninominale. Rezultatul acestui sistem a fost un sistem politic foarte stabil, coaliţii foarte putenice şi, în consecinţă, un executiv foarte bine organizat.

Dezbaterile ce au urmat acestei introduceri s-au concentrat asupra acestor trei tipuri de sisteme prezentate. Dl.Clément a precizat că principiul proporţional - menţionat în constituţia belgiană - este primordial. În continuare a prezentat patru categorii de sisteme de vot practicate în Belgia. Tendinţa este de a urma calea sistemului mixt, cum este cel olandez în care locurile sunt repartizate conform reprezentării proporţionale, dar ţinându-se cont de o circumscripţie unică.

Dl. Alo Heinsalu (Estonia) a precizat că problema actuală în Estonia este simplificarea sistemului electoral. Pragul este de 3% la nivel naţional şi de 10% la nivel regional. Se estimeză că noul prag va fi de 20-30% la nivel naţional.

Despre situaţia din Portugalia, d-na Lucinda Almeida a afirmat că, în Constituţie, este prevăzută obligativitatea sistemului proporţional. Tendinţa actuală este de apropiere de sistemul german.

D-na Jindriska Syllova (Republica Cehă), a făcut o scurtă prezentare a sistemului ceh. Camera Deputaţilor este aleasă conform sistemului proporţional, electorii au posibiltatea votului preferenţial pentru fiecare listă de candidaţi propusă de partide. Senatul este ales conform sistemului majoritar dar sunt dezbateri pe această temă în sensul schimbării acestui sistem cu unul mixt.

În Albania, sistemul electoral este mixt. Dl. Kristaq Kume a prezentat schimbările care au urmat legiii electorale din 1992 (procentele pentru mandatele în Parlament, modul de calcul a cestor procente). 115 mandate sunt alese conform sistemului majoritar şi 40 conform sistemului proporţional. Sistemul proporţional este bazat pe liste fixe.Este stabilit un prag electoralde 2%.

Sistemul electoral ungar este mixt ( Laszlo Yuhasz). Există 176 de circumscripţii şi, în general, există două tururi de scrutin. Pragul electoral este de 5% pentru partidele politice. Tentative vizând schimbarea sistemului au existat, dar fără nici un rezultat. Există atît un efort de a asigura o listă preferenţială pentru minorităţile naţionale, dar această propunere a fost respinsă de legislativ din motive de inegalitate a votului.

În Suedia există un sistem proporţional strict (Peter Stand). Noutatea sistemului suedez este că, în acest an, în luna septembrie, se vor derula primele alegeri cu vot personalizat. Se spune că electorii vor avea posiblitatea să stabilească ordinea candidaţilor aflaţi pe listă, conform preferinţelor lor. Candidaţii vor trebui să câştige cel puţin 8% din voturile exprimate, înainte de a obţine o poziţie preferenţială pe listă.

În prezent în Cypru există un sistem proporţional (Nicolleta Chalambides). Fostul sistem majoritar a fost înlocuit în 1991. Candidaţii erau trecuţi pe liste în ordine alfabetică. De curând au avut loc în Cypru dezbateri privind posibilitatea unui vot pe orizontală - alegerea unor personalităţi din diferite partide, argumentându-se că acest tip de vot favorizează candidaţii independenţi; acestea au eşuat din cauză că astfel ar fi afectată majoritatea parlamentară.

În Slovacia (Andreea Foldesova), modificarea legii electorale este un subiect de actualitate avându-se în vedere alegerile prevăzute în luna octombrie. Sunt câteva săptămâni de când un grup de parlamentari au redactat un proiect de lege referitor la coaliţiile pre-electorale. Sistemul actual este criticat din cauza faptului că marile partide au posibilitatea de a se coaliza cu cele mici pentru a accede în Parlament, dar după alegeri aceste coaliţii încetează să existe - exemplul alegerilor din 1994 fiind semnificativ: 7 partide au intrat în Parlament iar acum sunt 15. Acest proiect de lege a fost respins de opoziţie. Alte dispoziţii ale proiectului privesc electoratul, distribuţia voturilor, campania electorală şi pre-electorală. Pragul electoral este de 5% pentru un singur partid, de 7% pentru o coaliţie de 2-3 partide şi de 10% pentru o coaliţie formată din mai mult de 4 partide.

În Polonia (Wojciech Odrowaz-Sypniewski) Parlamentul este bicameral. Deputaţii Sejm-ului sunt aleşi prin sistemul mixt iar senatorii conform sistemului majoritar. Pragul electoral este de 5% pentru partide şi 7% pentru coaliţii.

Al doilea punct al ordinii de zi a fost constituit de două ateliere de lucru. Primul a avut ca temă "Alegerile locale şi contribuţia lor la punerea în practică a principiilor drepturilor şi autonomiei locale", subiect introdus de dl.Ioan ALEXANDRU(România). Un aspect dezbătut în cadrul acestui atelier de lucru, s-a referit la conceptul de autonomie locală şi la relaţiile între organele locale şi cele centrale în diferite ţări, participanţii prezentând reglementările constuţionale şi legislative în acest sens. S-a afirmat că ţările dezvoltate din punct de vedere economic au progresat foarte mult în ceea ce priveşte administraţiile locale, perfect organizate şi care transpun decizia politică în realitate obiectivă. Revoltele faţă de imobilisimul autorităţii centrale au rădăcini politice şi nu pot fi considerate legale. Nu trebuie politizate administraţiile locale. În România, după o serie de conflicte între primari şi prefecţi, s-a creat un sistem de drepturi şi garanţii pentru primari şi consilierii locali, conform cărora aceştia nu pot fi destituiţi în mod arbitrar. Nu se poate disocia sistemul electoral de prerogativele şi drepturile autorităţii locale. Dar este posibil să avem un sistem electoral la nivel naţional şi un altul la nivel local? Mecanismul alegerilor locale poate fi dictat de alte considerente şi elemente decât al alegerilor naţionale. Conflictul între cele două nivele de autoritate este o problemă politică, legată de consonanţa dintre forţele politice de la acest nivel. Din punct de vedere juridic, este vorba de delimitarea precisă a competenţelor organelor adminstraţiei locale conform conceptului de autonomie locală, dar trebuie, în acelaşi timp, să fie armonizat sistemul naţional cu cel local ţinându-se cont de particularităţile specifice.

Alte probleme ivite în timpul dezbaterilor s-au referit la raportul dintre legitimitatea şi competenţa organelor locale şi organizarea unor referendumuri la nivel local. A fost frecvent subliniată ideea de a mări participarea cetăţenilor la viaţa comunităţii prin acordarea autonomiei locale şi eliminarea oricărei tutele.

Tema celui de al doilea atelier de lucru a fost "Reprezentarea proporţională în România cu referire la alte sisteme electorale" şi a fost introdusă de dl. Cristian IONESCU. Domnia-sa a prezentat câteva aspecte generale şi principii ale sistemului parlamentar în România. Un parlament trebuie să fie reprezentativ, să reflecte nevoile specifice diferitelor categorii de populaţie. Un sistem electoral trebuie să asigure o dublă stabilitate politică - cea a Parlamentului (împărţit în majoritate şi opoziţie) şi cea a guvernului. Dl. Ionescu a făcut o comparaţie între situaţia din Franţa şi Italia după al doilea război mondial şi situaţia ţărilor ex-comuniste după 1990. Sistemul proporţional este de dorit în condiţiile unui pluralism excesiv. O mare parte din discuţii s-au concentrat asupra problemei minorităţilor naţionale, participanţii fiind interesaţi de sistemul de reprezentare a membrilor aparţinând minorităţilor naţionale în Parlament. S-a pus în discuţie crearea unor comisii electorale permanente, considerându-se că activitatea acestora va fi astfel mai eficientă.

În concluzie dl.Alexandru DUMITRESCU, Secretarul general al Senatului, a mulţumit participanţilor pentru că au onorat cu prezenţa acest seminar, a cărui organizare a fost datorată nu doar Senatului României ci şi Centrului European pentru Cercetare şi Documentare Parlamentară din Bruxelles. Dânsul a caracterizat structurarea seminarului ca fiind în principal română, organizatorii permiţându-şi prezentarea problemelor şi preocupărilor specialiştilor români referitoare la sistemul electoral. După părerea sa, seminarul reprezintă o ocazie pentru un schimb real de puncte de vedere opinii şi idei care vor contribui poate la evoluţia sistemelor electorale ale ţărilor europene. Nu există lege electorală perfectă şi fiecare ţară are propriul său specific, dar revine specialiştilor sarcina de a adapta cât mai bine posibil legea electorală la această specificitate. 

